După ce Nikki Haley și-a suspendat campania electorală, devine certă, în noiembrie anul acesta, o nouă competiție între Donald Trump și Joe Biden. Între cei doi candidați, remarcă analiștii politici nu doar americani, nu există nicio problemă în care punctele lor de vedere să se apropie, iar politica în domeniul climei nu face excepție. Un studiu citat de corespondentul RFI arată, cu anticipație, care vor fi emisiile de gaze cu efect de seră americane, comparativ între unul și celălalt președinte ce va fi ales. Dacă Donald Trump câștigă, relevă studiul, obiectivul limitării încălzirii Terrei la +1,5 grade Celsius "va fi înmormântat". Un președinte Trump va trimite în atmosferă, suplimentar, în jur de 4 miliarde de tone de dioxid de carbon, față de un președinte Biden. Ceea ce echivalează cu "moartea" Acordului climatic de la Paris. Sigur, această cifră depinde de o multitudine de variabile, cum ar fi rata creșterii economice sau contextul internațional. La această uriașă cifră a posibilelor emisii de gaze poluante a fost necesară o analiză a proiectelor celor doi candidați, dar și a eficacității măsurilor deja luate de Joe Biden. Donad Trump a anunțat că intenționează să abroge cea mai mare parte a acestor măsuri ale lui Biden, în special Inflation Reduction Act(IRA), un program ce vizează blocarea inflației investind în energiile verzi.Mulți se întreabă dacă, totuși, va menține IRA și în ce proporție. Din ceea ce se știe, spun analiștii politici apropiați lui Trump, obiectivul limitării încălzirii climatice la +1,5 grade Celsius " va fi uitat".